REPUBLIKA SRBIJA

NARODNA SKUPŠTINA

Odbor za rad, socijalna pitanja,

društvenu uključenost

i smanjenje siromaštva

17 Broj: 06-2/463-13

04. decembar 2013. godine

B e o g r a d

Z A P I S N I K

29. SEDNICE ODBORA ZARAD, SOCIJALNA PITANjA,

DRUŠTVENU UKLjUČENOST I SMANjENjE SIROMAŠTVA,

ODRŽANE 03. DECEMBRA 2013. GODINE

Sednica je počela u 11, 00 časova.

Sednicom je predsedavala Milica Dronjak, predsednica Odbora.

Sednici su prisustvovale Mirjana Dragaš, član Odbora i zamenik člana Odbora Gorica Gajić (Aleksandar Pejčić).

Sednici nisu prisustvovali članovi Odbora: Aleksandar Radojević, Katica Vijuk, Milanka Jevtović Vukojičić, Ljiljana Miladinović, Ljiljana Lučić, Jovana Joksimović, Saša Dujović, Ivan Bauer, Miroslav Markićević, Ranka Savić, Sanja Čeković, Slavica Saveljić i Dušica Morčev, kao ni njihovi zamenici.

Sednici su pored članova Odbora, prisustvovali: Dejan Radenković, Slobodan Jeremić, Zoran Bojanić, Stefana Miladinović i Milovan Marković, narodni poslanici.

Sednici su prisustvovali i: Brankica Janković, državni sekretar i Vladimir Pešić, pomoćnik ministra u Ministarstvu rada, zapošljavanja i socijalne politike, Zorica Čolović Subotić, pomoćnik ministra u Ministarstvu građevinarstva i urbanizma, Saša Janković, zaštitnik građana, Nataša Miljković i Elvira Tot, Kancelarija Zaštitnika građana, Irena Radinović, Tim za socijalno uključivanje i smanjenje siromaštva, Gorica Čolić i Bogdan Lekić, Kancelarija Poverenika za zaštitu ravnopravnosti, Tomas Keli, direktor i Jelena Avramović, program menadžer Kancelarije NDI u Beogradu, Snežana Đukić, Delegacija EU u Srbiji, Mima Damjanović, Kancelarija UNDP u Beogradu, kao i predstavnici Nacionalne organizacije osoba s invaliditetom: Ivanka Jovanović, Gordana Rajkov, dr Damjan Tatić, Radoje Kujović, Dragiša Drobnjak, Mihailo Pajević, Adela Džanefendić, Đurđica Bačić Đorđić, Vesna Petrović, Milica Đorđević i Vedrana Petronić.

Sednica je u skladu sa članom 72. stav 5. Poslovnika Narodne skupštine, održana na osnovu dnevnog reda predloženog u sazivu.

D n e v n i r e d:

1. Uklonimo prepreke, otvorimo vrata – uključenost za sve, obeležavanje 3. decembra, Svetskog dana za prava osoba sa invaliditetom.

Prva tačka dnevnog reda **– Uklonimo prepreke, otvorimo vrata – uključenost za sve, obeležavanje 3. decembra, Svetskog dana za prava osoba sa invaliditetom**

Otvarajući sednicu Odbora predsednica je navela da je zajednička sednica ovog odbora i Odbora za prostorno planiranje, saobraćaj, infrastrukturu i telekomunikacije, posvećena obeležavanju 3. decembra, Svetskog dana za prava osoba s invaliditetom.

**Dejan Radenković**, predsednik Odbora za prostorno planiranje, saobraćaj, infrastrukturu i telekomunikacije, rekao je da ovaj odbor podržava obeležavanje Svetskog dana za prava osoba s invaliditetom, s aspekta uklanjanja arhitektonskih barijera, pored svih ostalih barijera koje postoje. Naglasio je da Odbor s aspekta potreba osoba s invaliditetom prati sprovođenje zakonskih propisa u ovoj oblasti, poštovanje standarda i razvijanje zakonske regulative. Između ostalog, to podrazumeva i obeležena parking mesta u dovoljnom broju na javnim mestima, rampe na ulazima zgrada (biblioteka, muzeja, tržnih centara itd.), pokretne stepenice i liftove. Istakao je da je Odbor otvoren za sve primedbe i sugestije, kad su u pitanju zakonski propisi iz oblasti koja je u nadležnosti Odbora, a odnosi se na ovu populaciju.

Predsednica **Dronjak** je podsetila da Odbor za rad socijalna pitanja, društvenu uključenost i smanjenje siromaštva, počev od 2007, svake godine obeležava Svetski dan za prava osoba s invaliditetom, koji je ustanovljen pre više od 20 godina, a služi promovisanju prava osoba s invaliditetom, poboljšanju razumevanja prepreka sa kojima se suočavaju i pružanju pomoći za njihovu punu uključenost u politički, socijalni, ekonomski i kulturni život u zajednici. Istakla je da je moto ovogodošnjeg obeležavanja 3. decembra – Uklonimo prepreke, otvorimo vrata – stvarajmo inkluzivno društvo za sve.

Rekla je da je činjenica da se osobe s invaliditetom svakodnevno suočavaju sa socijalnim i fizičkim preprekama, kao što su predrasude o imobilnosti, nepristupačnosti objekata i nepristupačnosti informacija i sredstava za komunikaciju. Naglasila je da su pomenute barijere često rezultat nedostatka znanja ili svesti o pitanjima imobilnosti, a one se mogu prevazići jednostavnim aktivnostima, kao što su slušanje, razumevanje i sticanje svesti o tome da osobe s invaliditetom mogu ravnopravno da učestvuju u društvu, ukoliko se uklone fizičke i socijalne prepreke u stavovima.

Smatra da je fokusiranje na promociju pristupačnosti i uklanjanje svih vrsta barijera u društvu, prilikom obeležavanja ovog dana u 2013. godini, prilika za rešavanje pitanja isključenosti, pa bi stoga svi trebalo da uklonimo prepreke, otvorimo vrata i ličnim primerom pokažemo da smo spremni da pomognemo osobama s invaliditetom da se uključe u sve segmente društva.

**Brankica Janković**, državni sekretar Ministarstva rada, zapošljavanja i socijalne politike, govoreći o zakonodavnim aktivnostima u tekućoj godini, vezano za unapređenje položaja osoba s invaliditetom i njihovo uključivanje u zajednicu, podsetila je da je Ministarstvo izradilo Predlog zakona o socijalnom preduzetništvu i zapošljavanju u socijalnim preduzećima. Ovim predlogom se socijalno preduzetništvo uređuje kao organizovana društvena delatnost od javnog interesa, čiji je prvenstveni cilj podrška i pomoć samostalnom i produktivnom životu radno sposobnih pojedinaca, koji već ostvaruju prava ili usluge u oblasti socijalne zaštite. Istovremeno, podstiče se zajedničko obavljanje poslova i bliže povezivanje ustanova socijalne zaštite i Nacionalne službe za zapošljavanje, što bi trebalo da dovede do pozitivnih rezultata i uključivanja lokalnih samouprava u problem nezaposlenosti i siromaštva građana, a među njima posebno osoba s invaliditetom. Nacrtom zakona o znakovnom jeziku se uređuju prava gluvih i nagluvih osoba za upotrebu znakovnog jezika u postupcima pred organima javne vlasti, radnim odnosima, obrazovanju, vaspitanju, zdravstvenoj i socijalnoj zaštiti, informisanju, telekomunikacijama, sticanje statusa tumača za znakovni jezik, mere za unapređivanje upotrebe znakovnog jezika, kao i prekršaji za povredu obaveza propisanih ovim zakonom. Zakon bi trebalo da unapredi položaj gluvih i nagluvih osoba, jer predstavlja jedan od instrumenata za rešavanje problema i barijera sa kojima se oni susreću. U toku je priprema za izradu modela zakona o upotrebi pasa vodiča za slepe i slabovide osobe. Naglasila je i da je pri kraju izrada nacrta zakona o zaštiti pojedinih prava i sloboda lica sa smetnjama u mentalnom razvoju, s obzirom na to da postoji velika pravna praznina kad je u pitanju njihov život i da ovu oblast treba urediti. Ovim zakonom bi institut potpunog lišenja poslovne sposobnosti trebalo da bude zamenjen institutom delimičnog lišenja, a u tekst zakona bi trebalo da budu ugrađene odredbe materijalnog i procesnog prava, koje bi na efikasan način obezbeđivale zaštitu prava lica koja se nalaze u postupku lišenja poslovne sposobnosti. Podsetila je i na projektne aktivnosti koje finansira Ministarstvo, kao što je pružanje finansijske pomoći udruženjima na celoj teritoriji Republike. Ove godine je podržano ukupno 34 projekta. Na Velikom godišnjem konkursu, prioriteti su ove godine bili: prevencija institucionalnizacije i deinstitucionalizacija, poboljšanje pristupačnosti fizičkog okruženja, kao i usluge podrške za samostalan život osoba s invaliditetom. Podršku si dobili i projekti čiji je cilj uklanjanje arhitektonskih barijera, a podržane su i aktivnosti dopunske podrške, koji svojim sadržajem spadaju u domen stimulacije, integracije i reintegracije, inkluzije, edukacije, radno-okupacionih i psiho-socijalnih programa u širem smislu itd. U okviru stalno otvorenih mesečnih konkursa, takođe su podržani različiti projekti koji se odnose na uklanjanje arhitektonskih barijera i stvaranje pristupačnog okruženja. Istakla je da u lokalnim sredinama treba što više podsticati projekte koji se odnose na uklanjanje barijera, jer će za njih uvek biti odobrena sredstva. U tom smislu je planirano i donošenje acionog plana zajedno sa Ministarstvom građevinarstva i urbanizma. Na kraju je pomenula i međunarodne aktivnosti, osvrnuvši se na učešće Republike Srbije na 6. Konferenciji država potpisnica Konvencije o pravima osoba s invaliditetom, a tema je bila obezbeđivanje adekvatnih standarda života, osnaživanje i participacija osoba s invaliditetom u okvirima Konvencije o pravima osoba s invaliditetom. Takođe, rekla je da jedna od važnijih aktivnosti u predstojećem periodu jeste podrška reizboru dr Damjana Tatića na mesto člana Međunarodnog komiteta UN za prava osoba s invaliditetom.

**Gordana Rajkov**, predsednica Centra za samostalni život osoba s invaliditetom, zahvalila je predsednicima oba odbora što su sazvali sednice povodom obeležavanja 3. decembra. Istakla je da je dobro na ovaj način ostvarivati saradnju, što je u skladu sa motom pokreta osoba s invaliditetom – ništa o nama bez nas – ali i sa članom 4. Konvencije o pravima osoba s invaliditetom, koji sugeriše uključivanje osoba s invaliditetom u kreiranje politika svoje zemlje. Tim povodom rekla je da je u prethodnom periodu ostvarena dobra saradnja sa parlamentom prilikom donošenja pojedinih zakona, a izrazila je nadu da će do kraja godine u Narodnoj skupštini biti osnovana i neformalna parlamentarna grupa za prava i unapređenje kvaliteta života osoba s invaliditetom. Istakla je da je do sad oko 40 poslanika izrazilo želju i spremnost da učestvuje u radu takve grupe. Fizičke prepreke i prepreke u komunikaciji prema rečima Rajkov jesu veliki izazov, ali podjednako veliki izazov i preduslov za bilo koju vrstu socijalne uključenosti jesu i službe podrške u lokalnoj zajednici.

**Ivanka Jovanović**, izvršna direktorka Nacionalne organizacije osoba s invaliditetom, zahvalila je na nastavku saradnje, koja traje poslednjih godina i izrazila nadu da će ona trajati i u godinama koje dolaze, s obzirom na njen značaj. Istakla je da su potrebe i interesi svima zajednički, te da svi žele da budu uključeni u društveni život, da žive dostojanstveno i bez prepreka, kao što svi žele i da doprinose društvu, stiču obrazovanje i imaju ista prava kao i ostali građani. Naglasila je da saradnja sa državnim institucijama predstavlja jedini način da zaista dođe do promene položaja osoba s invaliditetom. Govoreći o aktivnostima Nacionalne organizacije, rekla je da jednu od najznačajnijih predstavlja zastupnički rad, usled čega je preko 300 njihovih predloga za amandmane postalo deo zakonskih propisa. Kao važnu je istakla i ulogu ove organizacije u izgradnji kapaciteta organizacija-članica, jer smatra da se samo ujedinjenjem svih mogu adekvatno zastupati zajednički interesi i potrebe.

**Radoje Kujović**, sekretar Saveza gluvih i nagluvih Srbije, istakao je da se gluve i nagluve osobe u Srbiji i u 21. veku susreću s istim problemima koje su oduvek imali, a to je pre svega – problem u komunikaciji. Rekao je najpre da Savez ima vrlo dobru saradnju sa Ministarstvom, pogotovo sa Sektorom za zaštitu osoba s invaliditetom, pa je stoga postojalo očekivanje da će predlog zakona o znakovnom jeziku do kraja godine biti i usvojen. Mišljenja je da će se donošenjem ovakvog zakona pitanja gluvih i nagluvih osoba konačno početi tretirati na pravi način. Kritikovao je to što se s pravima osoba sa invaliditetom bavi samo Ministarstvo rada, zapošljavanja i socijalne politike, jer smatra da se ovo pitanje odnosi na više ministarstava i da je neophodan multidisciplinaran pristup. Pohvalio je to što je Sektor za zaštitu osoba s invaliditetom i pre donošenja pomenutog zakona, omogućio otvaranje preko 40 kancelarija za tumače znakovnog jezika, koji na teritoriji Srbije gluvim licima pružaju pomoć, kad su u pitanju njihove različite životne potrebe. Međutim, skrenuo je pažnju na to da Savez školuje ove tumače, uz pomoć Ministarstva rada, iako smatra da bi to u najvećem delu trebalo da bude u nadležnosti Ministarstva prosvete, nauke i tehnološkog razvoja. Istakao je da i pored toga što će zakon najverovatnije biti donet u prvoj polovini 2014. godine, postoji problem manjka informacija. Naime, naglasio je da gluve osobe ni na koji način ne mogu da prate sednice Narodne skupštine, niti im je obezbeđeno naknadno dobijanje informacija o njenom radu, na šta kao birači imaju pravo. Rekao je da je što se ovoga tiče, podjednako loša situacija i na lokalnom nivou.

**Svetlana Vlahović**, potpredsednica Nacionalne organizacije osoba s invaliditetom, želela je da podseti na pomake do kojih je u ovoj godini došlo u ovoj oblasti. Rekla je da su to četiri ključne stvari, od kojih jednu predstavlja servis podrške i generalno podrška porodicama i korisnicima. Takođe, ubrzan je proces deinstitucionalizacije, odnosno transformacije ustanova, a država je prepoznala neophodnost integrativnih ustanova, tj. novih socijalno-zdravstvenih usluga, koje objedinjuju dva sistema. Ovde spadaju i preventivne usluge, i usluge podrške za transformaciju ustanova i uključivanje korisnika u život. Smatra da je to od velikog značaja za budući kvalitetniji život porodica. Pomenula je i inicijativu „Roditelj – negovatelj“, koja je široko prihvaćena i prepoznata kao potreba, kao novo pravo podrške za najteže korisnike i njihove porodice. Pomak je u ovoj godini napravljen i kad je u pitanju tema koja je ranije bila zanemarena, a to je nasilje nad decom sa smetnjama u razvoju i invaliditetom, ali i nad odraslim osobama. Ministarstvo je ovu temu podržalo kroz projekte, zajedno s organizacijom UNICEF, a istakla je da je neophodno da društvo nastavi da se bavi time i u budućnosti. Pored dobrih primera, pomenula je i ono što stalno predstavlja problem i čega i dalje nema dovoljno, a to su održivost i nedovoljna usluga drugih, gde spadaju i personalna asistencija, pomoć u kući itd. Smatra da je prisutna i politička nezainteresovanost predstavnika lokalne samouprave za socijalnu reformu i uopšte za ovu kategoriju ljudi, a složila se i sa primedbom Radoja Kujovića u vezi s opterećenošću Ministarstva rada, s obzirom na to da i ostala ministarstva imaju u svojim budžetima liniju 481, ali je nedovoljno, ili je uopšte ne koriste.

**dr** **Damjan Tatić**, član radne grupe za normativna akta Nacionalne organizacije osoba s invaliditetom, istakao je da je pitanje položaja osoba s invaliditetom – isključivo pitanje elementarnih ljudskih prava, iako u vremenu u kom živimo, često to zaboravljamo i mislimo da su u pitanju humanost i dobra volja. Rekao je da jedan od osnovnih preduslova za ravnopravno učešće u društvu upravo pristupačnost, a ona obuhvata fizičko okruženje, javni prevoz, informacije i komunikacije, kao i servise podrške. Podsetio je da Narodnu skupštinu očekuje donošenje zakona o uređenju i prostornom planiranju, da je Nacionalna organizacija osoba s invaliditetom uputila svoje primedbe i da se čeka povratna informacija. Jedna od primedbi je terminološke prirode, a ona suštinskija se odnosi na standarde pristupačnosti. Naime, u Nacrtu zakona stoji da će se standardi odnositi na objekte koje koristi veći broj lica, dok Nacionalna organizacija smatra da je ovaj pojam previše širok i da se može tumačiti na više načina. Njihov predlog je da se ova odredba odnosi na objekte od javnog interesa i višespratne stambene zgrade. Kad je u pitanju dokumentacija koju je potrebno podneti za različite građevinske upotrebne dozvole, rekao je da Nacionalna organizacija insistira na podnošenju dokaza o poštovanju standarda pristupačnosti.

U diskusiji su učestvovali: Zorica Čolović Subotić, Dragiša Drobnjak, Brankica Janković i Saša Janković.

**Zorica Čolović Subotić**, pomoćnik ministra građevinarstva i urbanizma je u ime državnog sekretara, koji je na čelu radne grupe za izradu pomenutog nacrta zakona, zahvalila na uočenim nedostacima i primedbama koje je Nacionalna organizacija dostavila i rekla da će one biti prihvaćene. Podsetila je da do 12. decembra traje javna rasprava o ovom nacrtu, pa je predložila da svi još jednom obrate pažnju na članove koji se posebno odnose na njih i ukoliko ima dodatnih primedbi, da ih dostave.

**Dragiša Drobnjak,** predsednik Saveza slepih Srbije, skrenuo je pažnju na to da je kad je reč o pristupačnosti neophodno, voditi računa o različitim kategorijama osoba s invaliditetom i specifičnim problemima u pogledu fizičkog i socijalnog okruženja. Rekao je da skromni rezultati postoje kad su u pitanju adaptacija javnih površina i njihova dostupnost slepim i slabovidim osobama, mada je naglasio da je to daleko od onoga što je potrebno i što bi moglo da se uradi. Naveo je da je situacija možda i lošija u pogledu dostupnosti usluga, pa je izrazio nezadovoljstvo povodom nedovoljne dostupnosti informacija na veb sajtovima državnih organa i svih onih koji građanima pružaju usluge. Takođe, ono na šta članovi ovog saveza često ukazuju jeste nedostupnost knjiga i publikacija, kao i potreba za formiranjem državne biblioteke za slepe i slabovide osobe. Ukazao je i na čest problem nedostupnosti udžbenika i stručne literature za učenike i studente, pogotovo imajući u vidu značaj obrazovanja za sve, ali i uvođenje inkluzivnog obrazovanja. Na kraju je predstavnicima Ministarstva rada postavio pitanje da li se poštuje Zakon o igrama na sreću, u delu koji se odnosi na finansiranje organizacija osoba s invaliditetom.

**Brankica Janković**, državni sekretar, na pitanje o doslednosti primene Zakona o igrama na sreću, odgovorila je da je ovo pitanje namenjeno Ministarstvu finansija, a da Ministarstvo rada postupa u skladu sa svojim nadležnostima. Obavestila je prisutne o značajnoj aktivnosti Ministarstva u prethodnom periodu, a to je uvođenje jedinstvene parking karte za osobe s invaliditetom, koja je urađena u skladu sa standardima EU, a važi na čitavoj teritoriji države.

**Saša Janković**, zaštitnik građana, skrenuo je pažnju na to da država gubi veliki društveni resurs onemogućavanjem da se osobe s invaliditetom uključe u sve tokove života. Složio se s onim što je Damjan Tatić rekao – da se ova pitanja ne smeju rešavati nečijom dobrom voljom, već da se radi o vladavini prava i da prostora za kompromise nema. Rekao je da institucionalizacija u praksi predstavlja izuzetno složen postupak, koji traje i koji i u drugim državama prolazi kroz poteškoće. Međutim, smatra da se kod nas, u pogledu prava osoba s invaliditetom, poslednjih godina čine krupni koraci, zahvaljujući saradnji između institucija države i konstruktivnh organizacija civilnog društva. Obavestio je prisutne da je određena nova zamenica zaštitnika građana Vladana Jović, koja će biti zadužena za prava osoba s invaliditetom i naglasio da će Kancelarija zaštitnika građana u narednom periodu intenzivirati svoju aktivnost u ovoj oblasti.

Predsednica Odbora je na kraju zahvalila svima na učešću, a naročito Gordani Rajkov i Nacionalnom demokratskom institutu na podršci u organizovanju današnje sednice.

Sednica je završena u 12, 00 časova.

SEKRETAR PREDSEDNICA

Žužana Sič Levi Milica Dronjak